送程正翁解官歸徽州
作者：廖行之
朝代：宋

paragraphs: 夫君貌瘠中甚腴，萬卷抑塞蟠胸書。
文章有神貴有骨，小住金馬論石渠。
青雲可上不自喜，却下枳棘如棲梧。
勾稽五載信留滯，澹泊一意忘奔趨。
心研典墳畧鞶帨，腕脫牋牘疲鴻魚。
諸公要人徧知己，爭欲迎致沾波餘。
代來秩滿不得去，懇懇至挽桓君須。
平生不願受知廣，高興忽動歌歸歟。
湘江水落清徹底，桂棹可理真良圖。
人生適意貴自得，懷土不爲西風鱸。
一盃別酒聊復爾，千里明月非人殊。
修身善世本一理，聚首分袂皆同區。
它時用否猶故吾，寄書當道今何如。